Nereus
Nereus er en græsk havmand, søn af Pontos og Gaia. Han bor på havets bund med sine 50 døtre, nereiderne, og er ligesom Proteus berømt for sine profetiske evner og for sin retsindighed. Nereus, som hos Homer kaldes "den gamle fra havet", synes ikke at have haft nogen kult i historisk tid. I Heraklessagnene må Nereus efter heftig kamp afsløre vejen til hesperidernes have for helten. Nereus afbildes i kunsten snart med fiske- eller slangehale, snart i fuld menneskeskikkelse.